**P.nr.821/17**

**NË EMËR TË POPULLIT**

**GJYKATA THEMELORE NË PEJË-Departamenti i përgjithshëm**, me gjyqtarin e vetëm gjykues Ahmet Rexhaj, me pjesëmarrjen e sekretares juridike Lindmire Begolli, në çështjen penale kundër të akuzuarit A B , për shkak të veprës penale, lëndim i lehtë trupor nga neni 188 par 1 lidhur me nën par 1.4 të KPRK-së, duke vendosur sipas aktakuzës së Prokurorisë PP/II.nr.1318/17 i dt. 18.07.2017, pas mbajtjes së shqyrtimit fillestar me datë 28.03.2018, në prezencë të Prokurorit të shtetit Valbona Disha Haxhosaj, të akuzuarit A B dhe në mungesë së palës së dëmtuar D M, merr këtë:

**A K T GJ Y K I M**

I akuzuari A B, i lindur me ........, në P, në vendbanim në fsh. G K. P, i biri i A dhe nga nëna A, e gjinisë M , ka të kryer shkollën ......., i gjendjes ..........., i identif. lenj. ........... , i ............., shtetas i Republikës së Kosovës, mbrohet në liri,

**ËSHTË FAJTOR**

Për shkak se:

Me datë 18.05.2017, rreth orës 13:55 minuta, në shkollën fillore ,,M Sh’’ në fsh.Ll me dashje i shkakton lëndime trupore të dëmtuarit D M drejtorit të kësaj shkolle, në atë mënyrë që pas një zënke në mes të dëmtuarit dhe të pandehurit lidhur me dyshimin se i dëmtuari e kishte goditur nipin e të pandehurit, kur i pandehuri kishte shkuar për të biseduar me të dëmtuarin, ky i fundit e sulmon fizikisht të dëmtuarin, duke e goditur me grusht në fytyrë dhe në veshin e anës së majtë, ku si pasojë e kësaj të njëjtit i shkakton lëndime të lehta trupore të përshkruara si në Akt-Ekspertimin Mjeko-Ligjor, të Dr. Naim Uka, me nr. të Ref: PE-108, i dt. 05.07.2017,

-Me çka ka kryer vepër penale, lëndim i lehtë trupor nga neni 188 par 1 lidhur me nën par 1.4 të KPRK-së,

Andaj, gjykata duke u bazuar në nenin 7,41,42,43,46,73, të KPK-së, neni 188 par 1 lidhur me nën par 1.4 të KPRK-së, si dhe nenit 365 të KPPRK-së, të akuzuarit A. B i shqipton:

**DËNIM ME GJOBË**

Ashtu që të akuzuarit A B , i cakton dënim me gjobë në shumë prej 400€ (katërqind euro ) e të cilin dënim është i obliguar që ta paguaj në afat prej 60 (gjashtëdhjetë) ditësh pas plotfuqishmërisë së aktgjykimit.

Nëse i akuzuari i lartcekur dënimin me gjobë nuk e paguan në afat të caktuar, atëherë dënimi me gjobë gjykata do ta zëvendësoi me dënim burgu, duke llogaritur një ditë burgim për çdo 20 euro të gjobës.

I akuzuari obligohet që në emër të paushallit gjyqësor shumën prej 20€ (njëzetë euro), si dhe në emër të programit për kompensimin e viktimave të krimit në shumë prej 30€ (tridhjetë euro), të gjitha këto në afat prej 15 ditësh, pas plotfuqishmërisë së aktgjykimit.

Pala e dëmtuar për realizimin e kërkesës pasurore juridike udhëzohet në kontest civil.

**A r s y e t i m**

Prokuroria Themelore në Pejë-Departamenti për krime të përgjithshme ka ngrit aktakuzë PP/II.nr.1318/17 i datës 18.07.2017, për shkak të veprës penale, lëndim i lehtë trupor nga neni 188 par 1 lidhur me nën par 1.4 të KPRK-së.

 Gjykata ka caktuar shqyrtimin fillestarë me datë 28.03.2018, pas leximit të aktakuzës nga ana e Prokurores së shtetit PP/II.nr.1318/17 i datës 18.07.2017, në seancën e shqyrtimit fillestar, gjykata është bindur se i akuzuari i ka kuptuar aktakuzën dhe të akuzuarit i ka dhënë mundësinë që të deklarohet për pranimin ose mos pranimin e fajësisë.

Në këtë rast gjykata ka udhëzuar të akuzuarin për rendësin dhe pasojat e pranimit të fajësisë dhe i akuzuari ka deklaruar se i ka kuptuar të gjitha pasojat e pranimit të fajësisë dhe e pranon fajësinë për vepër penale me të cilën ngarkohet, shprehi keqardhje jam penduar është një veprim i cili nuk kthehet prapa, palës se dëmtuar i kam kërkuar falje dhe me ka fal për çka edhe një here shprehi keqardhje para gjykatës dhe vepra te tilla të ngjashme nuk do te përsëriti në të ardhmen.

Prokurori i shtetit ka deklaruar se pajtohem me pranimin e fajësisë nga ana e të pandehurit meqenëse i njëjti e ka pranuar fajin duke i kuptuar pasojat e pranimit të fajësisë dhe atë në mënyrë vullnetare dhe pa ndonjë presion, konsideroj se i njëjti pranim i fajësisë ka mbështetje në provat të cilat gjinden në shkresat e lëndës, dhe është në përputhje me dispozitivin e aktakuzës.

Në vijim gjykata duke shqyrtuar fajësinë nga ana e të akuzuarit vlerësoi se pranimi i fajësisë paraqet shprehje të lirë të vullnetit të të akuzuarit, pasi që ai e ka kuptuar natyrën dhe pasojat e pranimit të fajësisë.

Andaj gjykata duke u gjendur para këtyre fakteve siç janë pranimi i fajësisë nga ana e të akuzuarit, si dhe duke pasur parasysh provat të cilat gjenden në shkresat e lëndës siç janë:

Akt Ekspertimi Mejko Ligjor i Dr. Naim Uka, me nr. Ref; PE-108, i dt. 05.07.2017, Raporti i Oficierit Shaban Sumaj KPS 5199, deklarata e të dëmtuarit D M e dhënë me dt. 18.05.2017 në stacionin policor në Pejë, deklarata e dëshmitarit Sh M deklarata e dëshmitares Gj H, deklarata e të pandehurit A B e dhënë me dt. 18.05.2017 në stacionin policor në Pejë, andaj gjykata erdhi në përfundim se në veprimet e të akuzuarit ekzistojnë të gjitha elementet e veprës penale të përshkruara si në dispozitiv të këtij aktgjykimi e për të cilin është shpallur fajtor.

Duke vendosur mbi vendimin mbi dënim konform nenit 73 të KPRK-së, gjykata i vlerësoi të gjitha rrethanat lehtësuese dhe rënduese që ndikojnë në llojin e dënimit dhe nga rrethanat lehtësuese gjeti se e ka pranuar fajësinë, i vie keq, pati sjellje korrekte në shqyrtim fillestar, për gjykatën nuk ka të dhëna se i njëjti më parë ka ra ndesh me ligjin, ndërkaq nga rrethanat rënduese për të akuzuarin e lartcekur gjykata nuk ka gjetë asgjë.

Andaj gjykata duke u gjendur para këtyre rrethanave të akuzuarin e gjykoi si në dispozitiv të këtij aktgjykimi duke konsideruar se ky dënim është në përputhje me shkallën e përgjegjësisë penale të tij dhe me intensitetin e rrezikimit të vlerave të mbrojtura të shoqërisë dhe është bindur se vendimi mbi dënimin do të shërbej për arritjen e qëllimit të dënimit e që është pengimi i të akuzuarit në kryerjen e veprave penale në të ardhmen si dhe në preventivën tjetër për personat tjerë që të përmbahen nga kryerja e veprave penale konform nenit 41 të KRPK-së.

Duke u bazuar në nenin 463 par 1dhe 2 pala e dëmtuar për realizimin e kërkesës pasurore juridike është udhëzuar ne kontest civil.

Duke u bazuar në nenin 450 të KPPRK-së, e obligoi të akuzuarin në paguarjen e paushallit gjyqësor.

Konform nenit 39 par.1,2,3 nën par. 3.1 të Ligjit për kompensim të viktimave të krimit e obligoi të akuzuarin që të paguaj shpenzimet e viktimave të krimit.

Nga sa u tha më lart u vendos si në dispozitiv të këtij aktgjykimi konform nenit 365 të KPPRK-së.

 **NGA GJYKATA THEMELORE NË PEJË-Departamenti i Përgjithshëm**

 **P.nr.821/17 i dt. 30.03.2018**

 **Sekretare juridike Gjyqtari**

**Lindmire Begolli Ahmet Rexhaj**

**KËSHILLË JURIDIKE:**

Kundër këtij aktgjykimi është e lejuar ankesa

në afat prej 15 ditësh, nga dita e marrjes, Gjykatës

së Apelit përmes kësaj Gjykate.